<classify> PROGRAMU ya Kuwezesha Umilikishaji Ardhi LTSP katika wilaya tatu umesaidia kutatua migogoro sugu ya ardhi huku zaidi ya asilimia 30 ya ardhi iliyorasimishwa inamilikiwa na wanawake.Hayo yalibainishwa na Naibu Katibu Mkuu, Wizara ya Ardhi, Nyumba na Maendeleo ya Makazi, Mathias Kabunduguru alipokuwa akifungua warsha ya wadau ya kupitia utakelezaji wa mradi huo kwa niaba ya Katibu Mkuu, Doroth Mwanyika. Alisema mradi huo wa majaribio uliofanyika katika wilaya za Malinyi, Kilombero na Ulanga mkoani Morogoro umesaidia kutatua migogo ya mipaka kati ya vijiji, wafugaji na wakulima. Programu ilikuwa ya miaka mitatu na mwaka huu, ndio mwisho, lakini umesaidia sana kuondoa migogoro ya ardhi ya mipaka ya vijiji na vijiji, tumepanga matumizi mazuri ya ardhi hivyo migogoro ya wakulima na wafugaji au wafugaji wa wafugaji mradi huu umeondoa kabisa.Lakini jambo kubwa kabisa, kupitia mradi huu, ule utamaduni wa ardhi kumilikiwa na wanaume pekee sasa umeondoka, kwani zaidi ya asilimia 30 ya ardhi iliyomilikishwa katika wilaya hizo inamilikiwa na wanawake, alisema. Aidha, Kabunduguru alisema kutokana na mafanikio yaliyopatikana ni imani yake kuwa mfumo huo utatumika kupima na kurasimisha maeneo mengine kwani takwimu zilizopo sasa ardhi ya kilomita za mraba 104,295 kati ya 948,132 ambazo ni sawa na asilimi 11 ya ardhi yote hapa nchini ndiyo iliyopimwa.Kabunduguru alisema ardhi isiyopimwa imekuwa na changamoto zake, ikiwa ni pamoja na migogoro isiyokwisha, ujenzi holela mijini na vijijini, na ardhi kutokuwa na mchango katika ukuaji wa maendeleo ya jamii na kiuchumi na pia kuwanyima fursa wanaomiliki ardhi kutumia ardhi kwa maendeleo yao kama mikopo ya fedha.Serikali kupitia Programu ya Programu ya Kuwezesha Umilikishaji Ardhi ikishirikiana na wadau wa maendeleo ambao ni DANIDA, DFIA, SIDA na USAID wameweza kurasimisha ardhi na utoaji wa Hatimiliki za Kimila uliokwenda sambamba na ujenzi wa Masjala za Ardhi kwenye vijiji vilivyopo kwenye mpango huo katika wilaya za Malinyi, Ulanga na Kilombero mkoani Morogoro.Naye Katibu Tawala Mkoa wa Morogoro, Clifford Tandari alisema mradi huo umesaidia sana kuondoa migogoro ya mipaka ya vijiji na kuomba wahusika kuongeza wigo wa kurasimisha ardhi katika wilaya nyingine mkoani humo ambazo zina migogoro mikubwa ya ardhi. Alisema teknolojia wanayoitumia kupima ardhi ambayo ni rahisi na ya gharama nafuu, imewawezesha kupima vipande vya ardhi 1,800 na kuchapa hati 1,000 katika kila wilaya.  <topic>: KITAIFA 